google/wiki40b huggingface dataset:
Proctotrupoidea

Utseende

Små til store (2 – 60 mm), slanke snylteveps, vanligvis svarte på farge. Kroppen er vanligvis langstrakt, modet relativt lite, bredere enn langt, med lange, trådformede antenner og tre punktøyne i pannen. Fasettøynene er oftest relativt små. Forkroppen (thorax) er avlang. De fleste har velutviklede vinger med tydelig årenett, men noen er vingeløse. Beina er gjerne forholdsvis korte, bakleggene kan være kølleformede. Bakkroppen er gjerne lang og slank, den kan være svært lang og tynn eller festet til forkroppen med en lang stilk.

Levevis

Disse artene er stor sett parasitoider som utvikler seg i larver eller pupper av ulike insekter. Biologien er kjent for relativt få av delgruppene.
Adolph von Menzel

Bakgrunn

Faren var rektor på en pikeskole, og ville utdanne sin sønn til å bli professor, men uten å ødelegge guttens kunstneriske tilbøyeligheter. Han ble foreldreløs som 17-åring, og fikk da ansvaret for å forsørge sine småsøsken.

Tegner, maler

Året etter (1833) fikk han illustrere Goethes lille dikt Künstlers Erdenwallen med pennetegninger som ble omsatt til litografier. Samme teknikk ble brukt på flere andre verker, som: Denkwürdigkeiten aus der Brandenburgisch-Preußischen Geschichte og Die fünf Sinne foruten diplomer og andre stasdokumenter for selskaper og foreninger.
Fra 1839 til 1842 laget han 400 tegninger til illustrasjoner for Franz Kuglers verk Geschichte Friedrichs des Grossen (Fredrik den stores historie). Han fulgte opp med Friedrichs der Grossen Armee in ihrer Uniformierung(Armeuniformene under Fredrik den store), Soldaten Friedrichs der Grossen (Fredrik den stores soldater) og endelig, på bestilling av kong Friedrich Wilhelm IV: Illustrationen zu den Werken Friedrichs des Grossen (1843–1849) (illustrasjoner til Fredrik den stores egne verker).
Disse verkene etablerte Menzel blant de største illustratørene på den tid.
Samtidig hadde han sett seg som oppgave å lære malerkunst uten lærerhjelp. Etterhvert ble det en variert samling bilder som dels dreide seg om Fredrik den stores tid, og dels var scener fra hverdag og fest i hans samtid. Det var titler som: Tuileriene, Festmiddag, Til skrifte, Smia, Markedsplassen i Verona. Da han fikk bestilling på et maleri fra kroningen av Wilhelm I av Tyskland i Königsberg, malte han nøyaktig det han så uten hensyn til de tradisjoner som slike offisielle malerier skulle ta hensyn til.
Han ble etter hvert tildelt priser og andre æresbevisninger, blant annet «Den svarte ørns orden» i 1898, som var en adelig sak med rett til å kalle seg von Menzel.
Hyphantria cunea

Utseende

Hyphantria cunea har hvit kropp og hvite vinger.  På hver framvinge har hunnen noen svakt brunlige flekker.  Vingene holdes taklagt bakover kroppen i hvile.  Vingespennet er mellom 22 og  38 millimeter.
Enkelte arter bjørnespinnere i delgruppen Arctiinae kan kanskje forveksles med andre sommerfugler, kanskje særlig andre arter i gruppen Noctuoidea.  Men de kan skilles fra disse ved de to duftkjertlene hunnene har like ved eggleggingsåpningen, helt bakerst på bakkroppen. Samt at mange av artene har en bakkropp i rødt eller orange med mørke flekker.  Mens høreorgan (Tympanalorgan) på siden av brystet (metathorax) er felles for gruppen Noctuoidea.
Larvene er tynt behåret.  Kroppen er grønnlig, men har en mørkere grå rygglinje, samt flere gule linjer langs kroppen.  Utvokst blir den ca. 3,5 centimeter lang.

Levevis

Hyphantria cunea  finnes på frukttrær (frukthager), hager og i løvskog.
Flygetiden er i to generasjoner i sydlige Europa, i april – juni og juli – august.  Den er nattaktiv og hviler på en bladunderside om dagen.  
Hunnen legger omtrent 1 000 egg rett på næringsplanten, eggene legges i store grupper .
Larvene lever på ulike planter og trær. Det er funnet larver på ikke mindre enn 240 ulike planteslag.  Både frukttrær, prydbusker, urter og gress.  
Hyphantria cunea tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadium,  en hvileperiode, der bjørnespinnerens indre og ytre organer endres. I hvilestadiet ligger puppen i en kokong larven har spunnet. Kokongen er ofte delvis gjennomskinnelig spunnet og består også ofte av noe av larvens hårbekledning. 
Larvene vokser raskt og arten har to generasjoner i det sydlige Europa, med et puppestadium midt på sommeren.   Den andre generasjonen overvintrer i puppestadiet og klekkes til våren.  Det har vist seg at puppen kan overleve temperaturer ned mot minus 25 grader C°

Utbredelse

Hyphantria cunea finnes i Europa. Den ble innført fra Nord-Amerika i og første funn i Europa var i Ungarn i 1940, og er et fryktet skadedyr. Arten spredde seg fort i Europa.  I Jugoslavia i 1948, Østerrike 1951, Moldova og Tyrkia 1952. Den finnes nå på hele kontinentet. Den sprer seg fortsatt østover og er funnet i Mongolia, Ukraina og Russland.   Spredningsfarten er omtrent 20 km hvert år.
Ikke i Norge.  Den er funnet en gang i Danmark.

Navnet

Det latinske navnet Hyphoraia betyr veverske.  Navnet cunea betyr kil eller kilformet.  På svensk heter den Sidentigerspinnare, på engelsk Fall Webworm
Anadyr

Anadyr (russisk: Ана́дырь, tsjuktsjisk: Кагыргын, Kagyryn) er en by og administrativt senter i det autonome området Tsjukotka i Russland. Anadye er Russlands østligste by. Den ligger ved Anadyrbukta, som er en del av Beringhavet, ved utløpet av elvene Anadyr og Velikaja. Innbyggertall: 11 038 (folketelling 2002), 17 094 (folketelling 1989).

Historie

Anadyr ble grunnlagt 3. august 1889 under navnet Novo-Mariinsk (russisk: Ново-Мариинск). I 1923 ble navnet endret til Anadyr, oppkalt etter fortet som Semjon Dezjnjov fikk bygget noe lengre opp i elva. Anadyr fikk bystatus i 1965.

Klima

Minimumstemperaturen som har vært målt i løpet av de siste hundre årene, er −51,1 grader celsius.

Økonomi og næringsliv

Fiskerihavna i Anadyr ligger innerst i Anadyrbukta. Etter den vedvarende nedgangen på 1990-tallet har det etter århundreskiftet utviklet seg nye næringsgrener, blant annet eggproduksjon, med en årlig produksjon på 800 000 egg. I 2001 ble det startet produksjon fra et gassfelt ved Zapadnojesjøen, som Anadyr fra 2002 er tilknyttet med en rørledning. I 2002 ble også byggingen av det nye regionparlamentet fullført. Det eksisterende Hotel Tsjukotka ble renovert og det er også vedtatt bygging av ytterligere et hotell.

Transport

Byen er ei viktig havn ved Anadyrbukta i Beringhavet. Fra Anadyr Ugolnij lufthavn går det flyruter til mange mindre byer i Russlands fjerne østen, samt ruter til Khabarovsk og Moskva og charterfly til Nome i Alaska.
Duolun

Duolun (kinesisk: 多伦县; pinyin: Duōlún Xiàn) er et fylke i den autonome region Indre Mongolia i Folkerepublikken Kina. Det ligger under ligaen Xilin Gol.
I 1999 var befolkningen på 103 316 innbyggere.
Danske bibeloversettelser

Den første danske bibeloversettelse ble trykket i 1524, og var bestilt av Christian II. Den brukte Luthers oversettelse av Bibelen til tysk som grunnlag. Siden har det kommet mange reviderte utgaver og nyoversettelser fra grunnspråkene, hebraisk og gresk, eller med andre oversettelser som grunnlag.
I dag er det på dansk] en autoriseret kirkebibel, som er den mest utbredte. Dette er en oversettelse av hele Bibelen fra 1992. I tillegg er det flere andre oversettelser som også brukes i dag, bl.a. Bibelen på hverdagsdansk.
Kaos (filosofi)

Kaos (gresk Χάος, Chaos, «avgrunn», «svelg») er en tilstand av fullstendig forvirring og mangel på orden. En situasjon der en ikke har mulighet eller store vanskeligheter med å kontrollere og bringe stabilitet er dermed kaotisk.

Filosofi

Innenfor gresk mytologi betydde kaos mørke og den uorden som gikk forut for gudenes opprettelse av den verdensordningen som het Kosmos. Kosmos betyr «orden» og er det motsatte konseptet av kaos. Kaos var et viktig konsept innen greske mytologi da perfeksjon var idealet, og kaos oppstod når gudene forstyrret orden på jorden. Kristendommen har en liknende tolkning – Satan og demoner forstyrrer orden på jorden, og dette blir sett på som opphavet til ondskap. Den greske mytologiens syn på orden og kaos har preget den vestlige filosofien i lange tider, der en så for seg et hierarki med perfeksjon på toppen og kaos på bunnen. 
Enkelte østlige filosofier hevder derimot at verden bestod av en balanse mellom orden og uorden. De er likestilte i betydning, og en overvekt av orden er uheldig. Moderne vitenskap har en liknende tolkning av dette bildet. Forsøk viser at dersom et system har for mye orden, for eksempel et datasystem, vil det være sårbart for endringer. Dersom noe nytt kommer inn i systemet vil det danne seg en ny uorden, mens et system med mindre orden vil akseptere endringene, fordi det allerede inneholder en form for uorden, og blir en del av systemet.
FC Bayern München (kvinner)

Historie

Bayern Münchens store periode var i begynnelsen. I det første mesterskapet ble Bayern riktignok slått ut allerede i gruppespillet, men i det andre, i 1975, kom de hele veien til finalen. De fulgte opp med å vinne hele mesterskapet året etter. Deretter var de i semifinalen og kvartfinalen, før de nok en gang kom til finalen, denne gangen riktignok som tapende finalist. Også på begynnelsen av åttitallet var de ofte høyt oppe, med to finaler i 1982 og 1985 (begge endte med tap). Suksessen beveget seg på slutten av tiåret over fra mesterskap til cup (som var svært lik i oppbygging). I 1988 og 1990 var Bayern München tapende finalist.
I 1990-91-sesongen ble Bayern München med i Bundesliga. Oppholdet i gruppe sør ble imidlertid kort, allerede i andre sesong rykket Bayern München ned til Bayernliga. De ble der fram til årtusenskiftet, da de rykket opp, og de har vært i Bundesliga siden. De første åtte sesongene var Bayern München en middelhavsfarer med halvparten av sesongene på fjerdeplass og resten spredt utover de følgende plassene. Bayerns andre sesong etter comebacket var de fattige fire poeng (og en del mål) unna andreplassen, men de var ikke reelt nær medaljeplassen før 2007-08-sesongen, da de var ett plussmål unna tredjeplassen til 1. FFC Turbine Potsdam. Det var til gjengjeld 15 poeng opp til andreplassen. 
Neste sesong var imidlertid sannsynligvis den jevneste. Tre lag lå tilsammen ett poeng fra hverandre: 1. FFC Turbine Potsdam lå foran Bayern München med ett mål mer scoret, men med færre mål. Poenget bak lå FCR 2001 Duisburg. Ettersom alle tre spilte mot lag fra den nedre delen av tabellen, var det sannsynligvis i realiteten Bayern München og Turbine Potsdam som spilte om seieren. Samme målforskjell ga Turbine Potsdam seieren. Etter en svært spennende avslutning der Bayern ledet med ett mål på Turbine Potsdam to ganger, endte begge kampene 3-0, og Turbine Potsdam ble seriemester. Bayern München hadde imidlertid meldt seg på i toppen. 
I 2009-10-sesongen var laget imidlertid tilbake som en middelhavsfarer, og endte på en fjerdeplass, 20 poeng bak vinnerne Turbine Potsdam og 12 poeng bak medaljene. Bayern spilte uavgjort mot begge de nyopprykkede lagene og tapte også 0-7 i Duisburg i løpet av sesongen. Bayern gjorde også den hittil dårligste innsatsen av et tysk lag i Mesterligaen for kvinner, da de ble slått ut i ¹⁄₈-finalen etter tap 0-1 over to kamper for franske Montpellier, og de tapte også i ¹⁄₈-finalen for Wolfsburg.
Fleet

Fleet er en av Themsens sideelver, i dag skjult under de sentrale delene av London. Fleets kilder finnes på Hampstead Heath, der den ledes inn i to reservoarer, Highgate Ponds og Hampstead Ponds. Herfra går den i kulvert, først i to løp, deretter i ett under Kentish Town, Kings Cross og Farringdon Street, før den renner ut i Themsen ved Blackfriars Bridge. 
Angelsaksiske krøniker omtaler Fleet som ei betydelig elv, der utløpet i Themsen var et tidevannsbasseng med en bredde på over 100 m som ble brukt til fortøyning av båter. Et stort antall brønner var anlagt langs elva, og vannet ble sagt å være helsebringende. Navnet kommer fra det gammelengelske flēot («munning»). Elva ble også kalt Holburna («Hulelva») etter den dype dalformen; et navn som gjenfinnes i bydelen Holborn.
Etter som London vokste, ble Fleet i økende grad en kloakk, og på 1300-tallet var den ansett som uren. Områdene langs elva ble etter hvert bebodd av fattigfolk, med innslag av ulike former for industri. Tre store fengsler ble bygd langs Fleet – Newgate, Fleet og Ludgate.
Etter bybrannen i 1666 foreslo byfornyeren Christopher Wren å utvide løpet, men forslaget vant ikke fram. I stedet ble Fleet omgjort til New Canal, som sto ferdig i 1680. Old Seacoal Lane ved Farringdon Street er et minne om bryggene langs kanalen, som ble fylt igjen i 1737. Strekningen fra Holborn til Fleet Street ble overbygd i 1765, og i forbindelse med anlegget av Regent's Canal ble Fleet i 1812 også lagt i kulvert gjennom Kings Cross og Camden Town. Ved bygginga av Metropolitan Railway i 1860-åra måtte Fleet under jorda også langs Farringdon Road, mens den øverste delen av løpet ble lagt igjen i 1870-åra i forbindelse med utbygginga i Hampstead.
Åkra nye kirke

Åkra kirke er en kirke som ligger i Åkrehamn på Karmøy.
Åkra nye kirke ble vigslet i 1985 av biskop Sigurd Lunde. Kirken er en arbeidskirke og har et bruksareal på 1 600  kvadratmeter. I kirkeskipet er det rom for 430, i tillegg til dette kan man åpne inn til menighetssalen etter behov.
Altertavlen er en 8 meter høy og 4 tonn tung glasstruktur med flere symbolske momenter som peker på ulike deler av den kristne tro. Under denne er Jesus på korset hogd i tre. Det er denne treskulpturen som holder altertavlen oppe og har av dette både funksjonell og symbolsk verdi.
Hnutie za demokraciu

Hnutie za demokraciu (på norsk: «Bevegelsen for demokrati», HZD) er et slovakisk politisk parti. Partiet ble stiftet i 2002, etter en splittelse i Ľudová strana - Hnutie za demokratické Slovensko.
HZDs første leder var Ivan Gašparovič, landets nåværende president. Partiet ledes nå av Jozef Grapa.
Ved siste parlamentsvalg i 2006 fikk HZD 0,6% av stemmene, og havnet utenfor parlamentet.
Saint-Pierre (Réunion)

Geografi

Saint-Pierre ligger sør på Réunion, med kystlinje til Det indiske hav. Ellers grenser kommunen mot L'Entre-Deux, Petite-Île, Saint-Joseph, Saint-Louis og Le Tampon.
Medocostidae

Utseende

Medocostes lestoni er en middelsstor (8 – 9 mm), flat, avlangt-oval, sterkt sklerotisert tege. Antennene består av fire ledd, det innerste er sylindrisk, ledd to stavformet, de to ytterste trådformede. Vingene er velutviklede, den membranøse delen av forvingen har tre lange celler ved roten, mange årer går ut fra disse. Beina er ikke særlig lange. Bare hunnen er kjent.

Levevis

Lite synes å være kjent om biologien til denne arten, men det er sannsynlig at den er et rovdyr.
Den er funnet under barken på døde trær, der dens flate kroppsform gjør at den kan bevege seg temmelig fritt.
Haridwar (distrikt)

Demografi

Ved folketellingen i 2011 var det 1 927 029 innbyggere i distriktet, mot 1 447 187 i 2001. Den urbane befolkningen utgjør 37,77 % av befolkningen.
Barn i alderen 0 til 6 år utgjorde 14,76 % i 2011 mot 18,17 % i 2001. Antallet jenter i den alderen per tusen gutter er 869 i 2011 mot 862 i 2001.
Victor Chapman

Oppvekst

Chapman ble født i New York City som sønn av essayisten og forfatteren John Jay Chapman og Minna Timmins. Hans mor døde i 1898 da han var åtte år gammel, og sammen med sin far flyttet han til Frankrike kort tid etter. I Frankrike fikk Chapman dobbelt statsborgerskap som fransk og amerikansk borger.
Hans far giftet seg på nytt med Elizabeth Chanler, en søster av William A. Chanler fra familiene Astor- og Dudley-Winthrop, da Chapman var en tenåring. Han reiste tilbake til USA da han var i slutten av tenårene for å gå på Harvard University. Etter eksamen vendte han tilbake til Europa og tilbrakte tid i Frankrike og i Tyskland.

I krigen

Da den første verdenskrigen brøt ut flyttet hans far og stemor til London, men Chapman besluttet å bli værende i Frankrike. Han gikk inn i den franske fremmedlegionen den 30. august 1914. Han ble venn med fire andre i løpet av sin tid i skyttergravene: en polakk som kun var kjent som «Kohl» og tre amerikanere, Alan Seeger, Henry Fansworth, og David King. Amerikanerne ble vitne til at Kohl ble drept av en kule mens han spaserte sammen med sine venner.
Etter Kohls død ble Chapman og to andre kompiser, Norman Prince og Elliot Cowdin, gitt sjansen å fly et kampfly. Chapman ba om overføring til Aéronautique Militaire, den franske hærens flyavdeling. Han gikk på flygerskolen og ble sertifisert som pilot.
Chapman fløy på mange tokt for hærens 1. flygruppe, og ble forfremmet til sersjant. Han ble valgt som en av grunnleggerne av N.124, Escadrille Americane, hovedsakelig kjent som Lafayette Escadrille. Den 17. juni 1916 da han fløy over sektoren Verdun ble han angrepet av fire tyske fly. I løpet av dette angrepet ble Chapman skadet i hodet, antagelig som resultat av et angrep av den tyske flygeren Walter Höhndorf, som hadde fire seire. Chapman klarte å lande sitt fly, men Höhndorf fikk bekreftet sin femte seier. Mens Chapmans hodeskade leget seg, fikk han høre at hans venn Clyde Balsley hadde blitt såret i en adskilt hendelse. Før hans siste tokt hadde Chapman fått lastet appelsiner om bord på sitt fly. Tanken var å ta disse med til Balsley som lå på sykehus for sine skader. Chapman ble angrepet nord for Douaumont av det tyske flygeresset Kurt Wintgens, en nær venn av Höhndorf. Mens Wintgens fløy en Halberstadt D.II denne dagen, fløy Chapman et Nieuport 16. Wintgens fikk snart overtaket i luftkampen.

Belønninger og medaljer

Chapman fikk flere medaljer og anbefalinger i løpet av hans militære karriere. Han var privat interessert i kunst og litteratur. Han fant ofte inspirasjon til skrive om hans krigsopplevelser, og mange av de brev han sendte til sin far handlet om disse opplevelsene. En bok ble samlet fra disse brevene under tittelen Letters from France, og som ble utgitt av faren etter hans død. Til hans minne komponerte komponisten Charles Martin Loeffler, en venn av Chapmans far, kvartetten Music for Four Stringed Instruments.
Chapman ble gravlagt i den amerikanske kirkegården ved Meuse-Argonne i Frankrike, og et gravmonument til hans ære ble reist i St. Matthew's Episcopal Churchyard i byen Bedford i delstaten New York.
Charles Dolzé

Charles Dolzé (kinesisk: 翟敬臣, født 25. mars 1663 i Metz i Frankrike, død 24. juli? 1701 i Tartaria? i Kina) var en kinamisjonær tilknyttet jesuittordenen.

Biografi

Han ble presteviet den 22. desember 1693 i «Bruntruti» ved  Porrentruy i de sveitsiske Jurafjellene. 
Dolzé var blant de franske jesuitter som ble sendt til Kina i 1690-årene og ankom Kanton den 4. november 1698 og dro i februar neste år innover i landet. Han døde i ung alder, og kildene oppgir noe forskjellig tid og sted i 1701 – 24. juli i Tartaria eller 31. juli i Beijing. I alle fall er han en av de ni franske jesuitter hvis gravstøtter er bevart på jesuittenes gravsted Zhalan i Beijing.
Oxygrylius ruginasus

Utseende

En middelsstor (ca. 15-17 millimeter), bred og høyt hvelvet, blankt brunrød hornbille. På hodet er clypeus tilspisset. Pronotum er fint og spredt punktert. Dekkvingene har markerte punktrader, på sidene mer uregelmessig punktert. Hannen har en liten grop foran på pronotum, med en knøl i forkant.

Utbredelse

Slekten er utbredt i det sørlige USA (Arizona, California).
RS «Idar Ulstein»

Konstruksjon

Designet er utviklet av Redningsselskapet i tett samarbeid med verftet. RS «Idar Ulstein» er bygget i aluminium fra Norsk Hydro, og skal tåle opp til 7,5 meter høye bølger. Styrehuset er festet i gummi og er ikke direkte i kontakt med skroget, hvilket gir mindre vibrasjon og støy for mannskap og instrumenter. Ulstein-klassen er på sikt tenkt å erstatte Skomvær-klassen.
Fremdriften besørges av to MTU 12V2000 dieselmotorer, på til sammen 3.600 hk (2440 kW) og to Rolls-Royce A3-56 vannjeter. Dette gir fartøyet en toppfart på nærmere 40 knop og en trekkraft på 12 tonn.

Grunnstøting

I november 2018 traff RS «Idar Ulstein» land i høy fart ved Grytastranda på Sunnmøre. Etterforskning av hendelsesforløpet avdekte at skipsføreren fikk ett illebefinnende mens fartøyet var underveis fra ett dykkeroppdrag. To personer ble lettere skadd. Fartøyet fikk omfattende skader og ble fraktet til byggeverftet i Sverige med lekter for utbedring av skadene. Det er ventet at arbeidet vil bli ferdig først ved årsskiftet 2019/2020.
Bellmanprisen

Bellmanprisen, (svensk: Bellmanpriset) er en svensk kulturpris som ble innstiftet i  1920 av ekteparet Emma og Anders Zorn "för att hedra en verkligt framstående svensk skald". Prisen, som fra begynnelsen var SEK 10 000 og var avkastningen av eiendommen der restauranten Freden i Stockholm ligger, har etter hvert blitt forhøyet til SEK 250 000. Prisen deles ut av Svenska Akademien. Ifølge testatorens vilje ble Erik Axel Karlfeldt tildelt prisen fra og med 1920 til hans død 1929. Etter dette ble prisen gitt, også på livstid, til Albert Engström. Prisen er fra 1943 gitt til forskjellige personer fra år til år, men en person kan fremdeles få prisen for flere år.
Sonde

En sonde er en teknisk innretning som fanger opp signaler (en slags "føler", overvåkning av noe) og sender dette videre til utstyr som ut fra disse signalene foretar seg (eller ikke foretar seg) hva utstyret er programmert/konstruert til å gjøre.
Signalene som fanges opp kan enten være elektriske, audio/akustisk (lyd) eller visuelle.
En sonde kan monteres/styres manuelt (gjerne elektrisk/elektronisk koblet til annet uststyr) eller den kan ved hjelp av tilpasset teknologi fjernstyres.
Henrik av Nördlingen

Henrik av Nördlingen (født ca. 1310; død muligens i 1379) var en tysk prest i Bayern, sjelesørger, predikant og fremfor alt formidler av kristen mystisisme ved midten av 1300-tallet.
Henrik var prest, blant annet en tid i Nördlingen, og stod i forbindelse med «Gudsvennene», rundt Johannes Tauler, Henrik Suso og andre. Mest kjent er han gjennom sin brevveksling med Margareta Ebner.
Æresretten i Norsk Presseforbund

«Æresretten i Norsk Presseforbund» var en privat komité som ble opprettet sommeren 1945 av Norsk Presseforbund for å vurdere enkeltpersoners medlemskap i foreningen i lys av deres virksomhet under andre verdenskrig. Til tross for bruken av begrepet «æresrett» (som også var navnet på politiske domstoler i nazitidens Tyskland), hadde ikke denne aktiviteten noe med rettsvesenet å gjøre og var et rent privat foretagende uten noen rettskraft.
Komitéen bestod av tre medlemmer, Finn Nygaard, Andreas Støylen og Herman Smitt Ingebretsen.
Den siste innstillingen kom i februar 1949. Æresretten hadde da behandlet tilsammen 118 saker og avgitt 43 innstillinger. 33 ble kritisert av komiteen for angivelig å ha vist «unasjonal holdning». 20 personers medlemskap i foreningen ble suspendert i mellom ett og tre år. En ble ekskludert fra foreningen.
Tvilstilfeller var det nok av. Noen var blitt NS-medlemmer for å berge arbeidsplassen, noe som særlig gjaldt de ansatte i NTB.
Nerl (Volga)

Nerl (russisk: Нерль) er ei elv i Jaroslavl og Tver oblast i Russland. Den er ei høyre sideelv til Volga. Den er 112 kilometer lang og har et nedbørfelt på 3 270 km². Elva begynner i Plesjtsjejevosjøen under navnet Veksa-Plesjtsjejevskaja, og munner ut i Volga ved Sknjatino. Nerl er frosset over fra november til vårløsningen i april.